ممكن تقولي ليه مينفعش أسافر مع صاحباتي.. مينفعش أطلع رحلات تبع الجامعة.. ليه مينفعش أشوف الأماكن اللي نفسي أشوفها واتفسح واخرج واتبسط ليه لازم محرم ؟ ليه الحاجات الحلوة معرفش أعملها بالرغم ان أقدر احافظ علي نفسي ويكون في حدود والتزم بديني ليه بس قولي مطلوب مننا بس نتخنق ومنعملش اللي نفسنا فيه ؟
أنا برضه فيه حاجات بتكون مفيدة جدا ولو عملتها هتريحني وهتساعدني في حياتي وشغلي جدا، بس مينفعش أعلمها، لو مجاملة بسيطة أو كذبة صغيرة -وأحيانًا كبيرة- أو غيبة أو نميمة ممكن تساعدني إني أوصل أسرع.. وغير دا كتير مواقف بيكون فيها تصرفات معينة أسهل وأنجح وممكن تكون نفسي ميالة ليها، لكن مينفعش أعملها! هي دي فكرة الدنيا والتكليف أصلًا! الموضوع مش خاص بيكي ولا بالبنات، كل من اختار الإيمان بدين وشريعة فيه نقاط هيكون فيها قيود هيقف عندها!  ساعات ممكن يكون القيد دا أتي في لحظة هو مخنوق فيها أو متعلق بحاجة هو محتاجها فعلا أو يكون القيد دا بيعطي السلطة لحد غيره زي الأب ياخد القرار ويمنعه من إنه يعمل اللي هو عاوزه، فيكون ثقيل على النفس، موضوع الرحلة دا مع الوقت هتعرفي إنه مش كبير قوي زي ما أنت فاكرة، بعد كده هتقابلك حاجات أكبر وهيكون القيد أثقل والوازع الأخلاقي أعلى والعائد المادي الدنيوي أعلى وهتكون معركة حقيقية بين التزامك بالقيد أو عدم التزامك! دي نقطة .. النقطة التانية .. هنفرض إنك لم تختاري القيد وكنت غير مؤمنة بأي تشريع، الدنيا مش وردي زي ما أنتي فاكرة، هناك أزمة "حماية" للمرأة في دول العرب، وهناك خلل كبير في توفير وسائل "الترفيه" للمرأة، الملحدة والمسيحية مش بيعرفوا يخرجوا ولا يتفسحوا ولا يلبسوا براحتهم زي ما أنتي فاكرة، ولو عملوا كده غالبا بيرجعوا بتجربة سيئة للتحرش اللفظي أو الجسدي في مجتمع مقتنع تماما إن المتحرِش هو ضحية لبس الفتاة!  طيب امتى المرأة في مجتمعاتنا بتستطيع الترفيه؟! لو كان عندها ما يوفر لها الحماية، ودا غالبا بيعني القدرة المادية بحيث توفر لها الحماية سواء بسلطتها أو معارفها أو حتى حرس شخصي معاها .. أذكر إن واحد علماني لما واحدة سألته سؤال شبيه إنها مش عارفة تتفسح وتخرج كانت إجابته لها BE RICH!! أو إن السبيل الثاني إن يكون الترفيه عندها هو كتاب أو ما شابه.. تنزل بسقف طموحاتها يعني بعيدًا عن صور الترفيه اللي موجودة في التليفزيون! الأزمة اللي انتي بتعاني منها دي موجودة حتى عند الرجال الذين يريدون الترفيه عن بناتهم وزوجاتهم وأهليهم، أزمة متعلقة بنقص "الحماية" ومفاهيم مغلوطة ظالمة للمرأة لا علاقة لها بالدين ولا بالتشريع، وإنما يحميها الدين والتشريع بالممكن وهو المحرم.. المحرم في الحقيقة كما هو عبء عليكي هو عبء على الرجل ومسؤولية مش مجرد وسيلة للتحكم في المرأة ومنعها من الخروج! أخيرًا .. يمكنك التوجه بسؤالك عن السفر والمحرم من الناحية الفقهية لأحد المشايخ الذين تثقين فيهم لأني لا أفتي، وإنما أردت جوابك من ناحية أخرى نفسية وواقعية حتى لا يأخذ الموضوع في نفسك حجمًا كبيرًا وينقلب سخطًا على التشريع!